מיכה שגריר

**מיכה שגריר** (1 בנובמבר 1937 – 4 בפברואר 2015) היה במאי קולנוע, מפיק, עיתונאי ועורך ישראלי.

## קורות חייו
מיכה שגריר נולד בשם מיכאל שווגר להוריו קרל ויהודית שווגר, שגרו ברחוב בישופשטראסה (Bischofstrasse) בעיר לינץ שבאוסטריה (באותו רחוב גרה גם משפחתו של אדולף אייכמן). אחרי סיפוח אוסטריה לרייך הגרמני של היטלר בחודש מארס 1938 הוריו היגרו לפלשתינה (ארץ-ישראל) וכך בגיל 9 חודשים עלה לארץ וגדל בקיבוץ חפציבה עד שהיה בן 6, ואחר-כך בתל אביב ובחולון. עם גיוסו לצה"ל במסגרת גרעין נח"ל, התנדב לצנחנים לגדוד הנח"ל המוצנח. בצנחנים עבר מסלול הכשרה כלוחם וקורס מ"כים חי"ר. לאחר שחרורו היה חבר קיבוץ הראל מ-1955 עד 1960.

שגריר עסק בעיתונות ככתב בעל המשמר (1958–1959), בגלי צה"ל ובקול ישראל, שם שימש גם כעורך חדשות (1960 - 1964). בשנת 1964 נשלח כחבר צוות ההקמה של הטלוויזיה הישראלית ללימודים בלונדון, ב-BBC.

מאמצע שנות ה-60 ועד מותו, ביים והפיק עשרות סרטים, והפך לאחד מבכירי המפיקים בישראל.

בשנים 1968 - 1988 ניהל את חברת "קסטל תקשורת", מחברות ההפקה הגדולות בישראל, שהתמקדה בתחום התיעודי והפיקה מאות סרטים בבימוי יוצרי תעודה מרכזיים: אורי ברבש, רונית ויס-ברקוביץ, נעמי בן נתן שחורי, אורי גולדשטיין, גדעון גנני, אמנון טייטלבוים, אשר טללים, אלי כהן, מיכאל לב-טוב, דוד פרלוב, לינה צ'פלין ועוד.

בשנת 1986 השתתף בסרטו של הבמאי אלי כהן שתי אצבעות מצידון.

מיכה שגריר הוא גיבור סרטו התיעודי של דוד אופק "גבול ונדל"ן", השותף בסרט המחווה עקבות בירושלים (2013).

בשנת 1999 קיבל את התואר עמית כבוד של בית הספר סם שפיגל לקולנוע ולטלוויזיה, ירושלים.
בשנת 2005 קיבל פרס מפעל חיים של פסטיבל הקולנוע ירושלים. ביולי 2014 יזם מנהל בית הספר לקולנוע ע"ש סם שפיגל רנן שור, יחד עם הבוגרים דוד אופק ויוסי מדמוני, ערב הוקרה למיכה שגריר במסגרת פסטיבל הקולנוע של סינמטק ירושלים.

נפטר ממחלת הסרטן ב-4 בפברואר 2015. תרם את גופתו למדע.

## משפחתו
היה נשוי לעליזה שגריר, שנרצחה בפיגוע בבית הכנסת בפריז ב-1980.

בני הזוג הולידו שני בנים, אורון שגריר וחגי.

התגורר, מאז שנות השישים ועד למותו, בשכונת אבו תור בירושלים.

## מסרטיו המרכזיים כבמאי
* **[[סיירים (סרט)|סיירים]]**, 1967 – סרט עלילתי באורך מלא.
* **[[המלחמה לאחר המלחמה]]**, 1969 – סרט תיעודי באורך מלא
* **יומנו של חייל מצרי**, 1973 - 1979 – תיעודי, פרס בני ברית
* **כמו מלכת אנגליה**, 2010, תיעודי
* **הבריחה**, 2013, מסע של קבוצת בני נוער בעקבות תנועת הבריחה

## מסרטיו המרכזיים כמפיק
* **סיירים** (1967) – סרט עלילתי באורך מלא
* **[[המלחמה לאחר המלחמה]]** (1969) – סרט תיעודי באורך מלא
* **[[עם בוא הזיכרון]]** (1980) - סרט צרפתי/ישראלי על פי ספר של שאול פרידלנדר
* **[[אות קין (סרט)|אות קין]]** (1981) (בימוי: אורי ברבש) – סרט עלילתי באורך מלא
* **[[אוונטי פופולו]]** (1987) (בימוי: רפי בוקאי) – סרט עלילתי באורך מלא
* **[[האולימפיאדה הראשונה של אמא]]** (1997) (בימוי: רן כרמלי) – סרט תיעודי באורך מלא
* **[[בת ים - ניו יורק]]** (1997 - 1998) (בימוי: יוסי מדמוני ודוד אופק) – סדרת טלוויזיה
* **[[הסודות של כנרת]]** (1998 - 1999) (בימוי: עמרי לוי) – סדרת טלוויזיה
* **[[המנגליסטים]]** (2002) (בימוי: דוד אופק ויוסי מדמוני) – סרט עלילתי באורך מלא.
* **[[על הקו]]** (2003) - סרט טלוויזיה בכיכובה של ענת וקסמן
* **[[מבטים – ירושלים]]** (2004) (במאים שונים) – סרט תיעודי-עלילתי
* **[[סיפור גדול]]** (2009) (בימוי: שרון מימון וארז תדמור) – סרט עלילתי באורך מלא.
* **אפולוניה** (2015) (בימוי: אופיר טריינין)

## פעילות ציבורית
* הקמת **הקרן לזכרה של עליזה שגריר**
* יו"ר קרן הקולנוע הישראלי (1988–1993)
* ממקימי בית הספר סם שפיגל לקולנוע ולטלוויזיה בירושלים (1989), והיו"ר הראשון שלו (1989–1994)
* יוזם פרויקט "שכנים" ובנייתו עבור משרד החוץ ומשרד האמנויות, במסגרת פסטיבל הסרטים הבינלאומי חיפה (1994–1999)
* יו"ר הוועד המנהל של תיאטרון החאן (2004–2015)

## קישורים חיצוניים

* אתר לזכר מיכה שגריר ויצירתו (אורכב)
* מיכה שגריר באתר המוזיקה של הספרייה הלאומית
* אסף שור, ריאיון עם מיכה שגריר, המאסף
* 
* 
* 
* 
* 
*  אוסף סרטי מיכה שגריר, באתר ארכיון הסרטים הישראלי בסינמטק ירושלים

## הערות שוליים

קטגוריה:מפיקי קולנוע ישראלים
קטגוריה:במאי קולנוע ישראלים
קטגוריה:סגל על המשמר
קטגוריה:סגל קול ישראל
קטגוריה:ישראלים ילידי אוסטריה
קטגוריה:הראל (קיבוץ): אישים
קטגוריה:אנשי העלייה החמישית
קטגוריה:זוכי פרס האקדמיה לטלוויזיה: מפעל חיים
קטגוריה:עמיתי כבוד של בית הספר סם שפיגל לקולנוע ולטלוויזיה
קטגוריה:ישראלים שתרמו את גופתם למדע
קטגוריה:ישראלים שנולדו ב-1937
קטגוריה:ישראלים שנפטרו מסרטן
קטגוריה:ישראלים שנפטרו ב-2015